
Uznesenie Okresný súd Banská Bystrica, v právnej veci starostlivosti o maloletú A. B., nar. XX.XX.XXXX, trvale bytom C., toho času bytom u navrhovateľov, zast. opatrovníkom Úradom práce, sociálnych vecí a rodiny Banská Bystrica, dieťa matky D. B., nar. XX.XX.XXXX, trvale bytom C., t.č. vo výkone trestu odňatia slobody v ÚVTOS Banská Bystrica - Kráľová a otca A. B., nar. XX.XX.XXXX, trvale bytom E. E., F. XX, na návrh navrhovateľov G. B., nar. XX.XX.XXXX a H. B., nar. XX.XX.XXXX, obaja trvale bytom E. E., F. XX, o zverenie maloletej do spoločnej náhradnej osobnej starostlivosti, takto rozhodol: Súd nariaďuje toto neodkladné opatrenie: I. Súd maloletú A. B., nar. XX.XX.XXXX dočasne o d o v z d á v a do starostlivosti manželov G. B., nar. XX.XX.XXXX a H. B., nar. XX.XX.XXXX. II. Matka je p o v i n n á dočasne prispievať na výživu maloletej A. B., nar. XX.XX.XXXX výživným vo výške 30 % zo sumy životného minima na nezaopatrené, neplnoleté dieťa podľa osobitného predpisu mesačne, vždy do 15. dňa v mesiaci vopred na účet Úradu práce, sociálnych vecí a rodiny Banská Bystrica, počnúc dňom doručenia tohto uznesenia. III. Otec je p o v i n n ý dočasne prispievať na výživu maloletej A. B., nar. XX.XX.XXXX výživným vo výške 30 % zo sumy životného minima na neplnoleté, nezaopatrené dieťa podľa osobitného predpisu mesačne, vždy do 15. dňa v mesiaci vopred na účet Úradu práce, sociálnych vecí a rodiny Banská Bystrica, počnúc dňom doručenia tohto uznesenia. IV. Toto neodkladné opatrenie trvá do právoplatného skončenia veci vedenej na Okresnom súde Banská Bystrica pod sp. zn. 32P/166/2025. odôvodnenie: 1. Navrhovatelia (starí rodičia maloletej zo strany otca) sa návrhom podaným dňa 29.12.2025 vo veci samej domáhajú zverenia maloletej do ich spoločnej náhradnej osobnej starostlivosti, určenia výživného rodičom a zároveň podľa § 367 CMP nariadenia neodkladného opatrenia, ktorým by bola maloletá dočasne odovzdaná do ich starostlivosti a rodičia, každý zvlášť, by boli zaviazaní prispievať na výživu maloletej výživným vo výške 30 % zo sumy životného minima na nezaopatrené, neplnoleté dieťa podľa osobitného predpisu, vždy do 15. dňa v mesiaci vopred na účet Úradu práce, sociálnych vecí a rodiny Banská Bystrica z dôvodu, že maloletá sa od mesiaca december 2024 nachádza v ich domácnosti a zabezpečujú o ňu plnohodnotnú starostlivosť. Otec maloletej, ich syn, pracuje od roku 2014 na turnusy v Nemecku. Na Slovensko prichádza v pravidelných intervaloch raz za 4 týždne na 1 týždeň (3 týždne v Nemecku a 1 týždeň na Slovensku). V čase jeho neprítomnosti zabezpečujú plnohodnotnú starostlivosť o maloletú. V čase prítomnosti otca zabezpečuje starostlivosť o maloletú on, či už sú to školské záležitosti, nákupy potrebných vecí pre maloletú alebo trávia spolu voľný čas výletmi, počas letných prázdnin, aj dovolenky. Otec, ich syn, v plnej miere financuje starostlivosť o maloletú. Matka
maloletej si odpykáva trest odňatia slobody, v súvislosti s ktorým mala byť dňa 04.12.2025 podmienečne prepustená. Okresným súdom v Martine jej bol uložený ďalší trest, ktorý si bude odpykávať do februára 2027. V návrhu ďalej uviedli, že nakoľko nie sú zákonnými zástupcami maloletej a majú záujem ich vnučke naďalej poskytovať starostlivosť bez toho, aby bolo umiestnená v Centre pre deti a rodiny, považujú za potrebné, aby bola maloletá na čas do prepustenia jej matky z výkonu trestu odňatia slobody, zverená do ich spoločnej náhradnej osobnej starostlivosti. V návrhu poukázali na to, že s maloletou nemajú žiadne výchovné problémy, maloletá ich rešpektuje, majú vzájomne vytvorený veľmi pekný vzťah, maloletá im v domácnosti pomáha, riadne chodí do školy, plní si školské povinnosti. Počas sociálneho šetrenia v ich domácnosti maloletá vyjadrila spokojnosť s ich starostlivosťou. Navrhovatelia tiež poukázali, že sú starobní dôchodcovia, poberajú starobný dôchodok, netrpia žiadnym ochorením, ktoré by im bránilo zabezpečovať starostlivosť o maloletú. 2. Súd vlastnou činnosťou zistil, že navrhovatelia nemajú záznam v registri trestov, v centrálnej evidencii správnych deliktov a priestupkov, sú poberateľmi starobného dôchodku. Rodičia inú ďalšiu vyživovaciu povinnosť nemajú, matka je vo výkone trestu odňatia slobody, kde dosahuje mesačný vymeriavací základ v rozpätí od 107,79 eur do 313,68 eur. Otec podľa lustrácie v Sociálnej poisťovni nie je poberateľom dôchodkového, nemocenského, úrazového poistenia, ani poistenia v nezamestnanosti. 3. Z opatrovaneckého spisu maloletej vyplýva, že rozsudkom Okresného súdu Zvolen č. k. 13P/43/2020-110 zo dňa 22.01.2021 bolo manželstvo rodičov maloletej rozvedené, na čas po rozvode bola maloletá zverená do osobnej starostlivosti matky. Na návrh otca na Okresnom súde Banská Bystrica pod sp. zn. 32P/115/2025 prebieha konanie o zmenu výchovného prostredia, v ktorom sa otec domáha zverenia maloletej do osobnej starostlivosti. Podaním zo dňa 29.12.2025 otec svoj návrh zobral späť. O späťvzatí návrhu otca zatiaľ nebolo rozhodnuté. V rámci tohto konania bolo vykonané sociálne šetrenie v domácnosti navrhovateľov a pohovor s maloletou, z čoho vyplýva, že navrhovatelia majú vytvorené vhodné bytové podmienky pre zabezpečenie starostlivosti o maloletú, v ich starostlivosti neboli zistené žiadne nedostatky, maloletá aktuálne prejavila vôľu zotrvať v domácnosti navrhovateľov. 4. Podľa § 2 ods. 1 CMP, na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. Na účely tohto zákona sa pojmy žaloba, strana a spor vykladajú ako návrh na začatie konania, účastník konania (ďalej len „účastník“) a konanie podľa tohto zákona, ak z povahy veci nevyplýva inak. 5. Podľa § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 6. Podľa § 367 ods. 1 CMP, neodkladným opatrením môže súd nariadiť, aby ten, kto má maloletého dočasne pri sebe, maloletého dočasne odovzdal do starostlivosti toho, koho označí súd, alebo do striedavej osobnej starostlivosti. 7. Podľa § 366 CMP, neodkladným opatrením môže súd nariadiť platiť výživné v nevyhnutnej miere. 8. Podľa § 45 ods. 8, prvá veta Zákona o rodine, súd pri rozhodovaní o zverení maloletého dieťaťa do náhradnej osobnej starostlivosti určí rodičom alebo iným fyzickým osobám povinným poskytovať maloletému dieťaťu výživné rozsah ich vyživovacej povinnosti a súčasne im uloží povinnosť, aby počas trvania náhradnej osobnej starostlivosti, najdlhšie však do dovŕšenia plnoletosti dieťaťa, poukazovali výživné úradu práce, sociálnych vecí a rodiny. 9. Účelom neodkladného opatrenia je rýchla, i keď dočasná úprava právnych (nielen faktických) pomerov účastníkov alebo zabezpečenie výkonu existujúceho, hoci ešte prípadne nevykonateľného alebo očakávaného rozhodnutia (exekučného titulu). Vydanie neodkladného opatrenia predpokladá, aby sa aspoň osvedčila danosť práva (nároku) a aby neboli vážnejšie pochybnosti o potrebe predbežnej úpravy. Pri nariaďovaní samotného neodkladného opatrenia prevláda požiadavka rýchlosti nad požiadavkou úplnosti skutkových zistení. Z uvedeného dôvodu nie je síce potrebné zisťovať všetky skutočnosti, ktoré má mať súd zistené pred vydaním konečného rozhodnutia vo veci samej, ale musia byť osvedčené okolnosti, z ktorých sa vyvodzuje opodstatnenosť návrhu na dočasné opatrenie. Miera osvedčenia sa riadi danou situáciou, najmä naliehavosťou jej riešenia.
10. Neodkladné opatrenie je opatrením výnimočným nie bežným, pretože každé rozhodnutie, ktorým súd zasahuje do života rodiny je krajným riešením. V prípade nariadenia neodkladného opatrenia v konaniach vo veci starostlivosti o maloleté deti je vždy prvoradý záujem maloletého dieťaťa. Výkon rodičovských práv a povinností nesmie vystaviť maloleté dieťa negatívnym vplyvom. Je potrebné brať ohľad na záujmy dotknutých osôb, predovšetkým na záujem maloletého dieťaťa. Európsky súd pre ľudské práva prisúdil zvláštny význam zvrchovanému záujmu dieťaťa, ktoré podľa svojej povahy a závažnosti môže prevážiť nad záujmom rodiča. Toto konštatovanie má na mysli potrebu nájdenia určitého a konkrétneho spôsobu zosúladenia toho, čo je v záujme maloletého dieťaťa a čo je v záujme jeho rodičov. 11. Potreba bezodkladne upraviť pomery neodkladným opatrením musí byť teda naliehavá a nevyhnutná. Neodkladné opatrenie je nevyhnutné vtedy, ak navrhovateľovi, alebo maloletému dieťaťu hrozí ujma alebo iný nezvratný následok, dochádza k porušovaniu alebo zasahovaniu do ich práv a oprávnených záujmov, prípadne sa ich právne postavenie zhorší alebo je bez vydania neodkladného opatrenia neisté. Neodkladné opatrenie môže obsahovať totožný obsah, ako výrok rozhodnutia vo veci samej, len ak to povaha veci pripúšťa.
12. Predmetom konania je návrh navrhovateľov na nariadenie neodkladného opatrenia, ktorým by bola maloletá dočasne odovzdaná do starostlivosti navrhovateľov a rodičom by bola určená povinnosť prispievať na výživu maloletej na účet Úradu práce, sociálnych vecí a rodiny Banská Bystrica. Súd po posúdení návrhu na nariadenie neodkladného opatrenia, preskúmaní obsahu spisu spolu s pripojenými spismi maloletej dospel k záveru, že návrh na nariadenie neodkladného opatrenia je dôvodný, pretože potreba nariadenia neodkladného opatrenia je naliehavá a nevyhnutná. Súd mal v konaní preukázané, že matka sa nachádza vo výkone trestu odňatia slobody, otec pracuje na turnusy v Spolkovej republike Nemecko, pričom za mesiac len 1 týždeň sa nachádza na území Slovenskej republiky v domácnosti navrhovateľov. Súd tak mal preukázané, že rodičia maloletej nemôžu z objektívnych dôvodov, na strane matky z dôvodu výkonu trestu odňatia slobody a na strane otca z dôvodu vykonávania práce v zahraničí, zabezpečovať priamu osobnú starostlivosť o maloletú. Súd preto považoval za účelné vzhľadom na osvedčený skutkový stav zabezpečiť právnu istotu v neistom právnom postavení maloletej a maloletú dočasne zveril do starostlivosti navrhovateľov. V prípade navrhovateľov ide o osoby, ktoré maloletá pozná, sú jej starými rodičmi zo strany otca. V domácnosti navrhovateľov maloletá sa nepretržite zdržiava od decembra 2024 a od tohto obdobia navrhovatelia maloletej poskytujú plnohodnotnú všestrannú starostlivosť, v ktorej sociálnym šetrením neboli zistené žiadne nedostatky. S maloletou v konaní vedenom na Okresnom súde Banská Bystrica pod sp. zn. 32P/115/2025 okrem sociálneho šetrenia bol vykonaný aj pohovor, pri ktorom vyjadrila spokojnosť s doterajšou starostlivosťou poskytovanou jej zo strany navrhovateľov a vôľu zotrvať v ich domácnosti. Maloletá pri pohovore sa vo vzťahu k navrhovateľom a ich osobám vyjadrovala s rešpektom, úctou. Je zrejmé, že medzi navrhovateľmi a maloletou je vytvorená citová väzba. Navrhovatelia napriek vekovému rozdielu starostlivosť o maloletú zvládajú. Tak opatrovníkovi, ani súdu, neboli oznámené žiadne nedostatky ohľadom starostlivosti o maloletú, týkajúce sa plnenia školských povinností, zabezpečenia zdravotnej starostlivosti. Maloletá podľa vyjadrenia navrhovateľov a sociálneho šetrenia v konaní vedenom na Okresnom súde Banská Bystrica pod sp. zn. 32P/115/2025 má u navrhovateľov vytvorené vhodné bytové podmienky, v ich domácnosti má vlastnú izbu, ktorá je plnohodnotne zariadená. Vo vzťahu k navrhovateľom súd zistil, že žijú usporiadaným spôsobom života, sú poberateľmi starobného dôchodku, žijú v domácnosti, ktorá je v ich vlastníctve, nemajú záznam v registri trestov, v centrálnej evidencii správnych deliktov a priestupkov, čím mal súd preukázané, že navrhovatelia dávajú súdu záruku, že sú schopní zabezpečovať dočasnú starostlivosť o maloletú, ktorú už aj reálne po dobu jedného roka vykonávajú. S poukazom na vyššie uvedené tak súd má za to, že nateraz by bolo vhodné, aby maloletá bola dočasne v starostlivosti navrhovateľov a preto návrhu navrhovateľov v tejto časti vyhovel. 13. Návrh navrhovateľov, aby matka a otec prispievali na výživu maloletej, súd považoval za dôvodný. Účelom nariadenia neodkladného opatrenia podľa § 366 CMP je uloženie povinnosti povinnej osobe platiť výživné v nevyhnutnej miere tak, aby to postačovalo aspoň na uhrádzanie základných a nevyhnutných potrieb oprávnenej osoby. Povinnosť prispievať výživným v nevyhnutej miere automaticky nezodpovedá nevyhnutným potrebám oprávneného a možnostiam, schopnostiam,
majetkovým pomerom povinného. Bezodkladná potreba platenia výživného v nevyhnutnej miere musí byť odôvodnená alebo musí byť podľa skutkového stavu. Dočasné zverenie maloletej do starostlivosti navrhovateľov nezbavuje rodičov vyživovacej povinnosti, nakoľko ide o ich zákonnú povinnosť, ktorá trvá do času, kým dieťa nebude schopné samé sa živiť. V predmetnej veci sa navrhovatelia domáhajú, aby matka a otec dočasne prispievali na výživu maloletej, každý zvlášť, výživným vo výške 30 % zo sumy životného minima na nezaopatrené, neplnoleté dieťa podľa osobitného predpisu. Súd v čase vydania neodkladného opatrenia nemal zistený skutočný skutkový stav veci, ale v tomto štádiu konania mal preukázané, že obaja rodičia ďalšiu vyživovaciu povinnosť nemajú, matka je vo výkone trestu odňatia slobody, kde dosahuje vymeriavací základ vo výške v rozpätí od 107,79 eur do 313,68 eur mesačne, otec je zamestnaný v zahraničí, avšak súdu v tomto štádiu konania nebol známy jeho príjem. Z návrhu navrhovateľov však vyplynulo, že otec v čase prítomnosti na Slovensku po dobu 1 týždňa v mesiaci zabezpečuje starostlivosť o maloletú, plne finančne zabezpečuje potreby maloletej a preto každému z rodičov určil vyživovaciu povinnosť vo výške 30 % zo sumy životného minima na nezaopatrené, neplnoleté dieťa podľa opatrenia Ministerstva práce, sociálnych vecí a rodiny Slovenskej republiky č. 149/2024 Z.z., na ktoré má maloletá nárok. Ku dňu nariadenia neodkladného opatrenia ide o sumu 38,92 eur. Začiatok plnenia vyživovacej povinnosti v ustanovenej sume súd určil počnúc dňom doručenia tohto uznesenia každému z rodičov zvlášť. Súd pre úplnosť poznamenáva, že ide o dočasné rozhodnutie a vo veci samej rozhodne po náležitom zistení skutkového stavu. 14. Súd neodkladným opatrením zveril maloletú do starostlivosti navrhovateľov len dočasne, pričom otázkou na plnenie zákonných podmienok pre zverenie maloletej do náhradnej osobnej starostlivosti navrhovateľov sa súd bude zaoberať v konaní vo veci samej. Súd preto podľa § 330 ods. 1 CSP určil, že neodkladné opatrenie bude trvať len do právoplatného rozhodnutia vo veci samej vedenej na Okresom súde Banská Bystrica pod sp. zn. 32P/166/2025. Poučenie: Proti tomuto uzneseniu je prípustné písomné odvolanie v lehote 15 dní odo dňa jeho doručenia, prostredníctvom tunajšieho súdu na Krajský súd v Žiline. V odvolaní musí byť popri všeobecných náležitostiach (§ 127 CSP) uvedené, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže byť rozšírený len do uplynutia lehoty na podanie odvolania. Odvolanie je potrebné predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší subjekt dostal jeden rovnopis s prílohami, inak súd vyhotoví kópie odvolania na trovy odvolateľa. Odvolanie možno odôvodniť len tým, že: a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie možno odôvodniť aj z dôvodu nesprávneho alebo neúplného zistenia skutočného stavu veci (§ 62 Civilného mimosporového poriadku). Neodkladné opatrenie vo veciach osobnej starostlivosti o maloletého je vykonateľné vyhlásením; ak sa nevyhlasuje, je vykonateľné len čo bolo vyhotovené (§ 365 ods. 3 CMP). Neodkladné opatrenie vo veciach výživného je vykonateľné dňom jeho doručenia (§ 332 ods. 1 CSP).

Zdroj: KAUZIS.SK – https://www.kauzis.sk/judikatura/r/ECLI:SK:OSBB:2025:6125463594.1 (dáta aktuálne k 11. 11. 2026). Záväzné je znenie zverejnené súdom.




